Document ID: 32001R2047

Ir-Regolament tal-Kummissjoni (KE) Nru 2047/2001
tat-18 ta’ Ottubru, 2001
li jemenda r-Regolament (KE) Nru 1623/2000, li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1493/1999 fuq l-organizzazzjoni komuni tas-suq ta’ l-inbid dwar il-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KEE) Nru 1493/1999 tas-17 ta’ Mejju, 1999, fuq l-organizzazzjoni komuni tas-suq ta’ l-inbid [1], kif l-aħħar emendat bir-Regolament (KE) Nru 2826/2000 [2], u partikolarment l-Artikolu 33 tiegħu,
Billi:
(1) Sabiex il-miżura ta’ distillazzjoni stabbilità bl-Artikolu 29 tar-Regolament (KE) Nru 1493/1999 tkun tapplikata kemm jista’ jkun għall-akbar numru ta’ dawk li jkabbru l-għeneb, ittieħdet deċiżjoni biex tipposponi d-dħul tal-miżura mill-1 ta’ Settembru għas-16 ta’ Ottubru 2001. Biex il-miżura tkun aktar effettiva, distillaturi li jeħtieġu alkoħol malajr u li għalhekk jixtiequ jibdew iħaddmu d-distillazzjoni kemm jista’ jkun malajr, għandhom jitħallew li jagħmlu dan billi l-approvazzjoni ta’ kuntratti ta’ distillazzjoni sa ċertu perċentwali ssir b’mod mgħaġġel. Dik l-emenda għandha tapplika mid-data li fiha tidħol il-miżura ta’ distillazzjoni.
(2) L-Artikolu 93 tar-Regolament tal-Kummissjoni (KE) Nru 1623/2001 [3], kif l-aħħar emendat bir-Regolament (KE) Nru 1660/2000 [4], jistabbilixxi r-regoli dettaljati għal bejgħ pubbliku ta’ alkoħol mill-inbid li jkun ser jitneħħa bil-ħsieb li jintuża bħala bijo-alkoħol fil-Komunità. Mill-esperjenza miksuba sa llum, ċerti regoli għandhom ikunu emendati, magħduda dawk li għandhom x’jaqsmu mal-volum tal-lottijiet imqiegħda għall-bejgħ u ż-żmien fiss għat-tneħħija ta’ l-alkoħol.
(3) Il-miżuri stabbiliti b’dan ir-Regolament huma skond l-opinjoni tal-Kumitat ta’ Ġestjoni ta’ l-Inbid.
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 1623/2000 għandu jkun emendat kif ġej:
1. Fl-Artikolu 63, għandu jiżdied il-paragrafu li ġej:
"5a. B’deroga għall-paragrafu 5, l-iStati Membri jistgħu japprovaw kuntratti ffirmati matul il-perjodu mis-16 ta’ Ottubru, 2001, sal-31 ta’ Ottubru, 2001, minnufih wara l-preżentazzjoni tagħhom dwar kwantità li ma tkunx aktar minn 20 % tal-kwantità li dwarha jkollhom x’jaqsmu l-kuntratti."
2. L-Artikolu 93 għandu jkun emendat kif ġej:
(a) Il-paragrafu 2 għandu jkun mibdul b’dan li ġej:
"2. Il-volum ta’ alkoħol mqiegħed għall-bejgħ għandu jitqassam f’lottijiet. Il-Kummissjoni għandha tiddeċiedi dwar il-komposizzjoni tal-lottijiet. Ħlief jekk il-Kummissjoni ma tiddeċidix xort’oħra skond il-proċedura ta’ l-Artikolu 75 tar-Regolament (KE) Nru 1493/1999, għandu jkun hemm lott għal kull ditta fuq il-lista approvata, u kull ditta fuq il-lista għandha tkun mogħtija lott. Jekk ditta ma taċċettax l-alkoħol offrut għall-bejgħ, hija għandha tgħarraf b’dan lill-Kummissjoni u lill-aġenzija ta’ intervent mhux aktar tard minn 30 jum wara d-data tal-publikazzjoni ta’ l-avviż ta’ bejgħ pubbliku ta’ alkoħol. Alkoħol li ma jkunx ġie aċċettat għandu jinħeles mill-projbizzjoni tal-moviment fiżiku, skond l-Artikolu 95(2) ta’ dan ir-Regolament, mid-data li fiha r-rifjut ikun ġie notifikat, u jkun jista’ jinbiegħ darb’ oħra."
(b) Il-paragrafu 5 għandu jkun mibdul b’dan li ġej:
"5. Ħlief fejn ikunu għamlu garanzija permanenti, qabel kull tneħħija ta’ alkoħol, u mhux aktar tard mid-data tal-ħruġ ta’ l-ordni ta’ tneħħija, id-ditti li jkunu qed jixtru għandhom jagħmlu garanzija ta’ eżekuzzjoni ma’ l-aġenzija ta’ intervent li jkollha x’taqsam biex ikun sgurat li l-alkoħol jintuża bħala bijo-alkoħol fis-settur tal-karburanti."
(ċ) Il-paragrafu 6 għandu jkun mibdul b’dan li ġej:
"6. L-alkoħol kollu għandu jitneħħa mhux aktar tard minn sitt xhur wara d-data tan-notifikazzjoni tad-deċiżjoni tal-Kummissjoni li taġġudika l-bejgħ."
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa għandu japplika mis-16 ta’ Ottubru, 2001.
Dan ir-Regolament għandu jorbot fl-intier tiegħu u jkun direttament applikabbli fl-iStati Membri kollha.
Magħmul fi Brussel,18 ta’ Ottubru, 2001.

Labels: 15
17
6